Die uitklopfase van die Limpopo Coca-Cola Skole T20 Kompetisie het op 23 en 24 Februarie in Polokwane plaasgevind. Die Hoërskool Ben Vorster se 1ste span - “Black Caps” - word vir die 2de jaar in ‘n ry gekroon as die kampioene van die Limpopo Coca-Cola Skole T20-kompetisie en word ook beloon met ‘n wennerstjek van R 30 000-00. Hul kwalifiseer vir die Provinsiale uitspele, wat eerskomende naweek sal plaasvind, tussen die onderskeie wenners van Mpumalanga, Easterns, Northern Titans en Limpopo. Die wenner van die uitspele kwalifiseer vir die Nasionale finale later in Maart.
Hoërskool Ben Vorster se eerste span het Bochum Cricket Club in die uitspeel rondte getrek en besluit om eerste te kolf. Die Black Caps het 139/4 in hul toegelate 20 boulbeurte aangeteken. Die volgende kolwers het lopies aangeteken: Johan Harms 40, Cobus Geldenhuys 39 en Ernst van der Schyff 34. Bochum het gaan kolf en is almal uitgeboul in die 17de boulbeurt vir 90 lopies. Ernst van der Schyff het drie paaltjies geneem vir 12 lopies in 4 beurte en Cobus Geldenhuys drie paaltjies vir 27 lopies in 4 beurte. Ben Vorster het die wedstryd met 49 lopies gewen en kwalifiseer vir die semifinale.
Op Sondag, 24 Februarie, het die Black Caps in die een semifinaal te staan gekom teen Phalaborwa Hub. Ben Vorster is gevra om eerste te kolf en met hul telling op 24/4 na 5 boulbeurte was hul kniediep in die moeilikheid. ‘n Vennootskap van 66 lopies tussen Johan Harms (31) en Ernst van der Schyff (35) het dinge vir die Black Caps gestabiliseer. ‘n Vinnige 34 lopies van 22 balle deur Lulama Shilubane het die Black Caps in staat gestel om ‘n medingende totaal van 144 vir 8 aan te teken. Phalaborwa het gaan kolf en was in ‘n baie aanvallende bui en met hul telling op 71/1 na 9 boulbeurte, het dinge nie goed vir die Vossies gelyk nie. Swak boulwerk en verbroude vangkanse het dinge vir die Black Caps vererger. Phalaborwa het slegs ses lopies van die laaste boulbeurt benodig met nog vyf paaltjies staande. Kaptein Johan Harms het die laaste boulbeurt geboul en het Phalaborwa verhoed om enige lopies aan te teken. Die Vossies wen die spannende wedstryd met vyf lopies en kwalifiseer vir die finaal teen Merensky dieselfde middag.
Limpopo finaal tussen Ben Vorster en Merensky.
Merensky het die loot gewen en besluit om eerste te kolf. Die Black Caps se boulers het baie gedissiplineerd geboul en het dit moeilik gemaak vir Merensky om lopies aan te teken. Met hul telling op 65/6 na 14 boulbeurte het die Vossies die bo toon gevoer. Die Vossie boulers het by hul plan gehou en Merensky is almal uitgeboul vir 93 lopies. Johan Harms het 3/18 in vier beurte geneem, Lulama Shilubane 2/17 in drie beurte en Ernst van der Schyff 2/4 in twee beurte. Die Black Caps het gaan kolf en verloor hul openingskolwer Edward Clements met die eerste bal, maar Ruan Paulse en Johan Harms se vennootskap van 58 lopies om die 2de paaltjie het die Vossies in ‘n gunstige posisie geplaas om die finaal te wen. Johndé Grobler het ‘n grenshou deur die dekveld vir die wenlopies geslaan en die Vossies het die finaal gemaklik met sewe paaltjies gewen. Johan Harms het 54 lopies aangeteken en nie uit van 45 balle.